SKRIFTLIG FORESPØRGSEL P-0798/01

af Daniela Raschhofer (NI) til Kommissionen

(13. marts 2001)

Om: Oprindelsespåvisning hos kvæg ved hjælp af biologisk øremærke

Kommissionen har sikkert via forskellige medier erfaret, at november AG i januar 2000 modtog tysk erhvervslivs innovationspris for unge virksomheder for at have udviklet en biologisk markeringsmetode.

Ved hjælp af et biologisk øremærke skal brugsdyrs og køds oprindelse utvetydigt kunne bestemmes. I modsætning til de i øjeblikket gængse metoder menes det, at manipulationsmuligheder stort set kan udelukkes med denne metode.

Overvejer Kommissionen at lade oprindelsespåvisningen via biologiske øremærker erstatte den traditionelle måde at påvise oprindelsen på ved hjælp af øremærker, dyrepas og en kostbar indberetnings- og registreringsprocedure?

Hvilke problemer mener Kommissionen kan være til hinder for indførelsen af den biologiske markeringsmetode?

Har Kommissionen kendskab til beregninger af, hvor store omkostninger der ville være forbundet med at anvende den biologiske markeringsmetode?

Svar afgivet på Kommissionens vegne af David Byrne

(2. maj 2001)

Til trods for at udviklingen af en biologisk mærkningsmetode i pressen er blevet beskrevet som et lovende redskab, vil der være behov for nærmere oplysninger om metodens pålidelighed for at kunne vurdere det biologiske øremærke.

Hvad angår en eventuel erstatning af den traditionelle metode, hvor oprindelsen bestemmes ved hjælp af øremærker, dyrepas og indberetnings- og registreringsprocedurer, skal det her understreges, at Kommissionen ikke har til hensigt at foreslå en lempelse af bestemmelserne for identifikation og registrering.

Disse bestemmelser har to hovedmål:

- at lokalisere og spore dyr i veterinærøjemed, hvilket er af afgørende betydning for kontrollen med smitsomme sygdomme

- at forvalte og overvåge husdyrpræmierne som led i reformen af den fælles landbrugspolitik.

I forbindelse med vedtagelsen i 1997 af Rådets forordning (EF) 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter(1) blev de eksisterende bestemmelser for identifikation og registrering af kvæg (Rådets direktiv 92/102/EEC af 27. november 1992(2)) skærpet. Dette var nødvendigt, da erfaringen, herunder især i forbindelse med kogalskabskrisen, havde vist, at de eksisterende regler for identifikation og registrering ikke var blevet anvendt korrekt, og at der var brug for yderligere forbedringer.

Den skærpede ordning for identifikation og registrering af kvæg omfatter følgende punkter: 1) øremærker til identifikation af de enkelte dyr, 2) elektroniske databaser, 3) dyrepas og 4) individuelle lister på hver enkelt bedrift.

Disse bestemmelser er videreført i Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(3).

I henhold til forordning (EF) 1760/2000 er Kommissionen forpligtet til at forelægge Europa-Parlamentet og Rådet en beretning om elektronisk identifikation inden den 31. december 2001. Der er ikke udsigt til andre alternative identifikationsmetoder.

(1) EFT L 117 af 7.5.1997.

(2) EFT L 355 af 5.12.1992.

(3) EFT L 204 af 11.8.2000.